**lazdijų RAJONO SAVIVALDYBĖS TARYBA**

**SPRENDIMAS**

**DĖL UŽDAROSIOS AKCINĖS BENDROVĖS „LAZDIJŲ PASLAUGOS“ STEIGIMO**

2021 m. liepos 13 d. Nr. 34-856

Lazdijai

Vadovaudamasi  Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.60 straipsnio 1 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, 22 straipsnio 1 dalies 1 punktu ir 2 dalies 3, 4, 5, 6, ir 7 punktais, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 ir 9 punktais, bei atsižvelgdama į Lietuvos Respublikos konkurencijos tarybos 2020 m. spalio 14 d. raštą Nr. (2.11E-35) 6V – 1444 „Dėl Jūsų rašto“, Lietuvos Respublikos ūkio ministro 2014 m. spalio 23 d. įsakymą Nr. 4-760 „Dėl uždarųjų akcinių bendrovių pavyzdinių steigimo akto, steigimo sutarties formų ir pavyzdinių įstatų patvirtinimo“ ir Lazdijų rajono savivaldybės administracijos direktoriaus 2021-07-13 pasiūlymą Nr. 1-1962 „Dėl pasiūlymo investuoti Lazdijų rajono savivaldybės turtą“, Lazdijų rajono savivaldybės taryba  nusprendžia:

1. Įsteigti uždarąją akcinę bendrovę „Lazdijų paslaugos“, kurios teisinė forma – uždaroji akcinė bendrovė, buveinė – Vilniaus g. 1, 67106 Lazdijai.

2. Patvirtinti investuojamo ir perduodamo Lazdijų rajono savivaldybės finansinio turto, kaip steigiamojo įnašo, steigiamai uždarajai akcinei bendrovei „Lazdijų paslaugos“ ekonominį ir socialinį pagrindimą (pridedama).

3. Patvirtinti uždarosios akcinės bendrovės „Lazdijų paslaugos“:

3.1. Steigimo aktą (pridedama);

3.2. Uždarosios akcinės bendrovės „Lazdijų paslaugos“ įstatus (pridedama).

4. Įgalioti Iloną Šaparauskienę, Lazdijų rajono savivaldybės administracijos direktorę, pasirašyti uždarosios akcinės bendrovės „Lazdijų paslaugos“ steigimo aktą, įstatus ir atlikti kitus veiksmus, susijusius su uždarosios akcinės bendrovės „Lazdijų paslaugos“ įregistravimu Juridinių asmenų registre.

5. Nustatyti, kad:

5.1. Iš Lazdijų rajono savivaldybės biudžeto investuojamas ir perduodamas Lazdijų rajono savivaldybės finansinis turtas (pinigai) – 10 000 eurų, kaip Lazdijų rajono savivaldybės steigiamasis įnašas steigiamai uždarajai akcinei bendrovei „Lazdijų paslaugos“;

5.2. Lazdijų rajono savivaldybės administracija apmoka steigiamos uždarosios akcinės bendrovės „Lazdijų paslaugos“ steigimo ir įregistravimo Juridinių asmenų registre išlaidas.

6. Įpareigoti Iloną Šaparauskienę, Lazdijų rajono savivaldybės administracijos direktorę, teisės aktų nustatyta tvarka Juridinių asmenų registre įregistruoti uždarąją akcinę bendrovę „Lazdijų paslaugos“.

7. Sutikti, kad uždaroji akcinė bendrovė „Lazdijų paslaugos“ Juridinių asmenų registre įregistruotų bendrovės buveinę Lazdijų rajono savivaldybei nuosavybės teise priklausančioje Lazdijų rajono savivaldybės administracijos patikėjimo teise valdomoje patalpoje Nr. 4-7a (bendras plotas – 27,15 kv. m) administraciniame pastate 1B4/p (unikalus Nr. 5996-6000-5016), esančiame adresu: Lazdijai, Vilniaus g. 1.

8. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė        Ausma Miškinienė

PATVIRTINTA

Lazdijų rajono savivaldybės tarybos

2021 m. liepos d.

sprendimu Nr. 5TS-

**INVESTUOJAMO IR PERDUODAMO LAZDIJŲ RAJONO SAVIVALDYBĖS FINANSINIO TURTO, KAIP STEIGIAMOJO ĮNAŠO, STEIGIAMAI UŽDARAJAI AKCINEI BENDROVEI „LAZDIJŲ PASLAUGOS“ EKONOMINIS IR SOCIALINIS PAGRINDIMAS**

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, 22 straipsnio 1 dalies 1 punktu ir 2 dalies 3, 4, 5, 6, ir 7 punktais, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 4, 7 ir 9 punktais, siekiant tenkinti Lazdijų rajono savivaldybės viešuosius interesus, teikiant atliekų tvarkymo, daugiabučių namų administravimo, Lazdijų rajono savivaldybės teritorijų, kelių, pakelių ir gatvių priežiūros tvarkymo paslaugas, taip pat daugiabučių namų renovacijos bei modernizavimo administravimo paslaugas, bei racionaliau naudoti Lazdijų rajono savivaldybės viešųjų teritorijų priežiūrai ir kitoms paslaugoms skiriamas Lazdijų rajono savivaldybės biudžeto lėšas, numatoma investuoti ir perduoti Lazdijų rajono savivaldybės finansinį turtą (pinigus) – 10 000 eurų, kaip Lazdijų rajono savivaldybės steigiamąjį įnašą steigiamai uždarajai akcinei bendrovei „Lazdijų paslaugos“, kurios teisinė forma – uždaroji akcinė bendrovė.

Šiuo metu Lazdijų rajono savivaldybės žaliųjų teritorijų, gatvių bei pakelių priežiūrai yra perkamos paslaugos, taip pat Lazdijų rajono savivaldybės administracijos seniūnijų darbuotojai prižiūri ir tvarko Lazdijų rajono savivaldybės viešąsias erdves, kultūros paveldo objektų teritorijas, vietinės reikšmės kelių apsaugos zonas, valstybei nuosavybės teise priklausančius melioracijos griovius ir kapines. Vien tik Lazdijų rajono savivaldybėje kultūros objektų šienavimo plotai yra 97 ha, seniūnijų šienaujamų pakelių ilgis yra 1380 km, prižiūrimų pakelių ilgis yra 973 km, prižiūrimų gėlynų plotas – 1540 kv. m, prižiūrimų kapinių plotas – 47 ha, kitos prižiūrimos viešosios erdvės. Lazdijų rajono savivaldybė turi prievolę šienauti 33 km melioracijos griovių, prižiūrint melioracijos griovius taip pat perkama bebraviečių ardymo paslauga. Perkamos paslaugos yra brangios, melioracijos grioviai šienaujami per retai, sunku surasti, kas atliktų šienavimo ir bebraviečių ardymo paslaugas.

Remiantis vienerių metų statistiniais duomenimis, seniūnijos darbuotojų, prižiūrinčių kapines ir viešąsias erdves bei kitas viešąsias teritorijas, darbo užmokesčiui bei kitoms paslaugoms, kurias viešųjų pirkimų būdu savivaldybė perka iš paslaugų teikėjų, apmokėti buvo skirta 508 tūkst. Eur, iš jų 210 tūkst. Eur buvo sumokėta seniūnijų darbuotojų bei seniūnijose dirbančių kapų prižiūrėtojų darbo užmokesčiui. Iš užimtumo didinimo programos kiekvienais metais yra skiriama 147 tūkst. Eur suma, už kurią samdomi darbuotojai, kurie taip pat prižiūri viešąsias erdves. 2020 metais 96 tūkst. Eur buvo išleista viešųjų erdvių, kapinių teritorijų tvarkymo, kelių valymo paslaugoms apmokėti ir priemonėms bei įrankiams įsigyti. Perkamos paslaugos yra brangios, todėl skiriamo savivaldybės biudžeto lėšų kiekio nepakanka. Savivaldybė dažnai gauna gyventojų nusiskundimų ir pasiūlymų dėl geresnio viešųjų erdvių tvarkymo.

Siekiant tenkinti Lazdijų rajono savivaldybės viešuosius interesus ir gerinti viešųjų erdvių, bei pakelių priežiūros, kultūrinio paveldo objektų, kapinių bei kitų Lazdijų rajono savivaldybei priklausančių teritorijų tvarkymą ir priežiūrą, siūloma steigti Bendrovę. Kurios darbuotojai atliktų šiuos darbus: atliekų tvarkymo, daugiabučių namų administravimo, Lazdijų rajono savivaldybės teritorijų, kelių, pakelių ir gatvių priežiūros tvarkymo paslaugas, taip pat daugiabučių namų renovacijos bei modernizavimo administravimo paslaugas. Centralizuotai būtų naudojama turima technika ir priežiūrai reikalingas turimas inventorius, Bendrovės darbuotojai specializuotųsi šių paslaugų teikimui visoje Lazdijų rajono savivaldybėje. Taip būtų efektyviau panaudojamos savivaldybės biudžeto lėšos.

Lazdijų rajono savivaldybė bus vienintelė uždarosios akcinės bendrovės „Lazdijų paslaugos“ steigėja ir akcininkė.

Investuojant Lazdijų rajono savivaldybės finansinį turtą į uždarąją akcinę bendrovę „Lazdijų paslaugos“, siekiama, kad Lazdijų rajono savivaldybės turtas būtų valdomas, naudojamas ir juo disponuojama vadovaujantis šiais principais:

visuomeninės naudos; šis principas reiškia, kad Lazdijų rajono savivaldybės turtas turi būti valdomas, naudojamas ir disponuojama juo rūpestingai, siekiant užtikrinti visuomenės interesų tenkinimą;

efektyvumo; šis principas reiškia, kad sprendimais, susijusiais su Lazdijų rajono savivaldybės turto valdymu, naudojimu ir disponavimu juo, turi būti siekiama maksimalios naudos visuomenei;

racionalumo; šis principas reiškia, kad Lazdijų rajono savivaldybės turtas turi būti tausojamas, nešvaistomas, racionaliai valdomas ir naudojamas;

viešosios teisės; šis principas reiškia, kad sandoriai dėl Lazdijų rajono savivaldybės turto turi būti sudaromi tik teisės aktų, reglamentuojančių disponavimą valstybės ir (ar) savivaldybių turtu, nustatytais atvejais ir būdais.

Šio turto investavimas atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 3, 4, 5, 6 ir 7 punktuose nurodytus kriterijus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PATVIRTINTA

Lazdijų rajono savivaldybės tarybos

2021 m. liepos d.

sprendimu Nr. 5TS-

**UŽDAROSIOS AKCINĖS BENDROVĖS „LAZDIJŲ PASLAUGOS“**

**STEIGIMO AKTAS**

**I SKYRIUS**

**STEIGĖJAS**

1. Lazdijų rajono savivaldybė, kodas 111106842, Vilniaus g. 1, 67106 Lazdijai, (toliau – Steigėjas), vadovaudamasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas) ir kitais Lietuvos Respublikos teisės aktais, steigia ribotos civilinės atsakomybės privatųjį juridinį asmenį – uždarąją akcinę bendrovę (toliau – Bendrovė) ir sudaro šį Bendrovės steigimo aktą (toliau – Aktas).

**II SKYRIUS**

**BENDROVĖS PAVADINIMAS IR BUVEINĖ**

2. Bendrovės pavadinimas – Uždaroji akcinė bendrovė „Lazdijų paslaugos“.

3. Bendrovės buveinė – Vilniaus g. 1, 67106 Lazdijai, Lietuvos Respublika.

**III SKYRIUS**

**STEIGIAMOS BENDROVĖS ATSTOVAS, JO TEISĖS IR PAREIGOS**

4. Steigimo metu steigiamai Bendrovei atstovauja Ilona Šaparauskienė, Lazdijų rajono savivaldybės administracijos direktorė (toliau – Atstovas). Adresas korespondencijai – Vilniaus g. 1, 67106 Lazdijai.

5. Atstovo pareigos:

5.1. atidaryti steigiamos Bendrovės kaupiamąją sąskaitą banke;

5.2. atlikti kitus su Bendrovės steigimu susijusius veiksmus;

5.3. per 7 dienas nuo Bendrovės įregistravimo Juridinių asmenų registre dokumentus, sudarytus steigiamos Bendrovės vardu, ir su Bendrovės įsteigimu susijusius dokumentus perduoti Bendrovės vadovui perdavimo aktu.

6. Atstovas turi teisę sudaryti sandorius steigiamos Bendrovės vardu ir turi nurodyti, kad sandoris sudaromas steigiamos Bendrovės vardu ir dėl jos interesų. Steigiamos Bendrovės vardu sudaryti sandoriai po Bendrovės įregistravimo, kai juos patvirtina akcininkas, tampa Bendrovės sandoriais.

**IV SKYRIUS**

**BENDROVĖS ĮSTATINIS KAPITALAS, AKCIJOS NOMINALI VERTĖ, EMISIJOS KAINA, AKCIJŲ SKAIČIUS**

7. Bendrovės įstatinis kapitalas – 10 000 (dešimt tūkstančių) eurų.

8. Akcijos nominali vertė – 1 (vienas) euras.

9. Akcijos emisijos kaina – 1 (vienas) euras.

10. Akcijų skaičius – 10000 (dešimt tūkstančių) vienetų.

11. Visos Bendrovės akcijos yra paprastosios vardinės.

**V SKYRIUS**

**BENDROVĖS AKCIJŲ APMOKĖJIMO TVARKA IR TERMINAI**

12. Šis Aktas yra kartu ir Bendrovės akcijų pasirašymo sutartis.

13. Steigėjas pasirašo visas steigiamos Bendrovės akcijas. Už pasirašytas Bendrovės akcijas Steigėjas įsipareigoja sumokėti 10 000 (dešimt tūkstančių) eurų.

14. Už visas pasirašytas Bendrovės akcijas Steigėjas sumoka tokia tvarka:

14.1. pradinis įnašas – 10 000 (dešimt tūkstančių) eurų mokamas pinigais į Bendrovės kaupiamąją sąskaitą ne vėliau kaip iki 2021 m. lapkričio 1 d.

15. Iki Bendrovės įregistravimo Steigėjas neturi teisės perleisti akcijų kitiems asmenims.

16. Sumokėjęs už visas pasirašytas akcijas, Steigėjas įgyja į jas nuosavybės teisę.

**VI SKYRIUS**

**BENDROVĖS VISUOTINIO AKCININKŲ SUSIRINKIMO RENKAMAS ORGANAS**

17. Bendrovės visuotinio akcininkų susirinkimo renkamas organas yra vadovas.

**VII SKYRIUS**

**BENDROVĖS STEIGIMO IŠLAIDŲ KOMPENSAVIMAS IR ATLYGINIMAS UŽ STEIGIMĄ**

18. Bendrovės steigimo metu Bendrovės steigimo išlaidas apmoka Atstovas. Atlyginimas Atstovui už Bendrovės steigimą nemokamas.

19. Bendrovės įregistravimo Juridinių asmenų registre Atstovo patirtas steigimo išlaidas Bendrovė nekompensuoja.

**VIII SKYRIUS**

**ĮNAŠŲ GRĄŽINIMO TVARKA, JEI STEIGIAMA BENDROVĖ NEĮREGISTRUOJAMA**

20. Jeigu steigiama Bendrovė neįregistruojama, Steigėjas atsiima visą už pasirašytas akcijas sumokėtą sumą, esančią steigiamos Bendrovės kaupiamojoje sąskaitoje.

**IX SKYRIUS**

**BAIGIAMOSIOS NUOSTATOS**

21. Aktas įsigalioja nuo jo sudarymo dienos. Aktas laikomas sudarytu, kai jį pasirašo Steigėjo įgaliotas asmuo. Akto sudarymo data – \_\_\_\_\_\_\_\_\_\_\_\_\_\_ (nurodoma, kai aktas pasirašomas).

22. Aktas sudarytas dviem vienodą teisinę galią turinčiais egzemplioriais.

Lazdijų rajono savivaldybės administracijos direktorė Ilona Šaparauskienė

\_\_\_\_\_\_\_\_\_\_\_\_\_\_

PATVIRTINTA

Lazdijų rajono savivaldybės tarybos

2021 m. liepos d.

sprendimu Nr. 5TS-

**UŽDAROSIOS AKCINĖS BENDROVĖS „LAZDIJŲ PASLAUGOS“**

**ĮSTATAI**

**I SKYRIUS**

**BENDROSIOS NUOSTATOS**

1. Uždaroji akcinė bendrovė „Lazdijų paslaugos“ (toliau – Bendrovė) yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.

2. Bendrovės teisinė forma – uždaroji akcinė bendrovė.

3. Bendrovės veiklos laikotarpis – neribotas.

4. Bendrovės finansiniai metai – sausio 1 d. – gruodžio 31 d.

**II SKYRIUS**

**BENDROVĖS VEIKLOS TIKSLAI, OBJEKTAS IR VEIKLOS RŪŠYS**

5. Bendrovės veiklos tikslai – užsiimti tokia veikla, kuri efektyviai įgyvendintų bendrovės akcininko bei klientų interesus, racionaliai panaudotų visus materialinius ir finansinius bei kitus resursus, tenkintų Lazdijų rajono savivaldybės viešuosius interesus.

6. Bendrovės veikla: atliekų tvarkymo, daugiabučių namų administravimo, Lazdijų rajono savivaldybės viešųjų erdvių, kelių, pakelių ir gatvių priežiūros tvarkymo paslaugos, taip pat daugiabučių namų renovacijos bei modernizavimo administravimo paslaugos. Bendrovė gali užsiimti bet kokia kita veikla, kuri neprieštarauja Lietuvos Respublikos teisės aktams. Licencijuojama ar teisės aktų nustatyta tvarka vykdoma veikla atliekama tik gavus Lietuvos Respublikos įstatymų nustatyta tvarka išduodamus leidimus ir licencijas.

7. Bendrovė, vykdydama savo veiklą, turi Lietuvos Respublikos akcinių bendrovių įstatymu nustatytas teises ir pareigas.

**III SKYRIUS**

**BENDROVĖS ĮSTATINIS KAPITALAS, AKCIJOS NOMINALI VERTĖ, AKCIJŲ SKAIČIUS IR SUTEIKIAMOS TEISĖS**

8. Bendrovės įstatinis kapitalas yra 10 000 (dešimt tūkstančių) eurų.

9. Bendrovės įstatinis kapitalas padalytas į 10 000 (dešimt tūkstančių) paprastųjų vardinių akcijų.

10. Bendrovės akcijos nominali vertė 1 (vienas) euras.

11. Bendrovės akcijos yra nematerialios.

12. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.

13. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos įstatymai.

**IV SKYRIUS**

**BENDROVĖS VALDYMAS**

14. Bendrovės organai:

14.1. visuotinis akcininkų susirinkimas;

14.2. stebėtojų taryba – Bendrovėje nesudaroma;

14.3. valdyba – Bendrovėje nesudaroma;

14.4. direktorius.

15. Visuotinio akcininkų susirinkimo kompetencija, jo sušaukimo tvarka, kitų Bendrovės organų kompetencija, jų rinkimo ir atšaukimo tvarka nesiskiria nuo nurodytųjų Akcinių bendrovių įstatyme. Jeigu Bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

**V SKYRIUS**

**BENDROVĖS PRANEŠIMŲ SKELBIMO TVARKA**

16. Kai Bendrovės pranešimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.

17. Kiti Bendrovės pranešimai akcininkams ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai nedelsiant išsiunčiami adresatui registruotu laišku ar įteikiami pasirašytinai.

18. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu.

19. Už pranešimų išsiuntimą ar jų įteikimą laiku atsako Bendrovės direktorius.

**VI SKYRIUS**

**BENDROVĖS DOKUMENTŲ IR KITOS INFORMACIJOS PATEIKIMO AKCININKAMS TVARKA**

20. Akcininko rašytiniu reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės direktoriaus nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.

21. Akcininkas valdantis daugiau kaip 1/2 akcijų ir pateikę Bendrovei jos nustatytos formos rašytinį įsipareigojimą neatskleisti komercinės (gamybinės) paslapties ir konfidencialios informacijos, turi teisę susipažinti su visais Bendrovės dokumentais.

22. Bendrovės dokumentai, jų kopijos ar kita informacija akcininkams pateikiama neatlygintinai.

**VII SKYRIUS**

**BENDROVĖS FILIALŲ IR ATSTOVYBIŲ STEIGIMAS IR VEIKLOS NUTRAUKIMAS**

23. Bendrovė turi teisę steigti filialus ir atstovybes.

24. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės visuotinis akcininkų susirinkimas vadovaudamasis teisės aktais.

**VIII SKYRIUS**

**BENDROVĖS ĮSTATŲ KEITIMO TVARKA**

25. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL** **UŽDAROSIOS AKCINĖS BENDROVĖS „LAZDIJŲ PASLAUGOS“ STEIGIMO “ PROJEKTO**

**AIŠKINAMASIS RAŠTAS**

2021 m. birželio 15 d.

Lazdijų rajono savivaldybės tarybos sprendimo „Dėl uždarosios akcinės bendrovės „Lazdijų paslaugos“ sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.60 straipsnio 1 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalimi, 22 straipsnio 1 dalies 1 punktu ir 2 dalies 3, 4, 5, 6, ir 7 punktais, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 ir 9 punktais, bei atsižvelgiant į Lietuvos Respublikos konkurencijos tarybos 2020 m. spalio 14 d. raštą Nr. (2.11E-35) 6V – 1444 „Dėl Jūsų rašto“, Lietuvos Respublikos ūkio ministro 2014 m. spalio 23 d. įsakymą Nr. 4-760 „Dėl uždarųjų akcinių bendrovių pavyzdinių steigimo akto, steigimo sutarties formų ir pavyzdinių įstatų patvirtinimo“, bei Lazdijų rajono savivaldybės administracijos direktoriaus pasiūlymą.

Šio Projekto tikslas– įsteigti uždarąją akcinę bendrovę „Lazdijų paslaugos“, kurios teisinė forma – uždaroji akcinė bendrovė.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Teisės, personalo ir civilinės metrikacijos skyriaus vedėjas Kęstutis Jasiulevičius.

Teisės, personalo ir civilinės metrikacijos

skyriaus vedėjas Kęstutis Jasiulevičius